ભાજપ અને શિવસેના હિન્દુત્વની વિચારધારાને વરેલા પક્ષો હોવા છતાં તેઓના આચાર (આચરણ) અલગ છે. સપ્ટેમ્બર, 2014માં વિધાનસભાની બેઠકોના મુદ્દે મતભેદોને કારણે યુતિ અલગ લડવાની જાહેરાત અને પછી મહારાષ્ટ્રમાં મુખ્ય પ્રધાનપદે ભાજપના ફડણવીસની વરણીને લીધે ઉદ્ધવની મુખ્ય પ્રધાન બનવાની મહત્ત્વાકાંક્ષા લોહીલુહાણ થઈ હતી. ત્યારથી ઉદ્ધવ ભાજપથી નારાજ છે. ત્યાર પછી મહારાષ્ટ્રમાં ભાજપ અને શિવસેનાએ સાથે રહેવું પડયું એ બંને પક્ષો માટે રાજકીય મજબૂરી છે. ફડણવીસ ભાજપની સરકારની સ્થિરતા માટે અને ઉદ્ધવ પક્ષના ભાગલા પડતા નિવારવા માટે એકમેકની સાથે સુમેળ રાખી રહ્યા છે. ઉદ્ધવે અલગ ચૂંટણી લડવાની કરેલી જાહેરાત બિલકુલ અણધારી નથી. ઉદ્ધવ કેન્દ્રની મોદી સરકાર અને મહારાષ્ટ્રની ફડણવીસ સરકારની ત્રણ વર્ષથી ખુલ્લેઆમ ટીકા કરી રહ્યા છે. ઉદ્ધવ દ્વારા થઈ રહેલી સતત ટીકાને કારણે આજે થયેલી જાહેરાત આશ્ચર્યજનક નથી.